Grazzi tal-istedina għal dan is-Summit dwar in-Negozju. Huwa ta' pjaċir li jien l-ewwel President tal-Kunsill Ewropew li qed jipparteċipa f'dan l-avveniment importanti ma' daqstant mexxejja oħra. U kelma speċjali ta' ringrazzjament lill-Presidenza Vjetnamiża tal-ASEAN għall-istedina ġentili tagħhom għall-Forum. Qed niltaqgħu fi żmien differenti minn kwalunkwe żmien ieħor f'ħajjitna. Irrispettivament minn liema pajjiż jew kontinent, fil-Lvant jew fil-Punent, il-COVID-19 għandha impatt enormi fuq iċ-ċittadini tagħna u fuq l-ekonomiji tagħna. Iżda jien nara opportunità f'kull kriżi. Biex negħlbu din il-kriżi jenħtieġ li naġixxu flimkien. Irrispettivament minn kemm ninsabu 'l bogħod minn xulxin fuq il-mappa. Kollha kemm aħna neħtieġu sħab affidabbli u ta' fiduċja. F'dawn iż-żminijiet diffiċli, l-Unjoni Ewropea u l-ASEAN jeħtieġu lil xulxin: fil-ġlieda kontra l-pandemija, biex nagħtu spinta lill-kummerċ u lill-ekonomija, biex nindirizzaw it-tibdil fil-klima, u biex insaħħu s-sigurtà tagħna. Vaċċini B'rabta mal-COVID-19, l-isfida ewlenija tal-lum hija li jinstab vaċċin sigur u effettiv. Qed nagħmlu progress. L-UE tinsab fuq quddiem nett fit-tfittxija għal vaċċin. U l-Ewropa ser tkun minn ta' quddiem biex tagħmilha disponibbli għall-bnedmin kollha, kemm jekk sinjuri kemm jekk foqra. L-UE qed tmexxi sforzi multilaterali. Bis-saħħa tal-kampanja tagħna għall-ġbir ta' fondi, ġew imwiegħda € 15.9 biljun biex jiġi żgurat aċċess universali għall-vaċċini, għat-testijiet u għall-mediċini kontra l-coronavirus. U kważi 12-il biljun ġew imwiegħda mill-Unjoni Ewropea flimkien mal-istati membri tagħna. Ser inkomplu nħaddmu l-għarfien espert u r-riżorsi tagħna fi ħdan il-Faċilità COVAX. Aħna ninsabu f'solidarjetà mal-Asja tax-Xlokk. Din is-sena mmobbilizzajna aktar minn € 800 miljun f'assistenza fil-qasam tas-saħħa u f'dak ekonomiku. Iżda neħtieġu viżjoni usa' u impenn usa'. Huwa għalhekk li jien favur Trattat Internazzjonali dwar il-Pandemiji. Jenħtieġ li ntejbu l-prevenzjoni, it-tħejjija u r-rispons internazzjonali meta niffaċċjaw kriżijiet tas-saħħa u pandemiji futuri. Ir-rispons ekonomiku tagħna huwa wkoll robust. L-UE mmobilizzat aktar minn € 2.3 triljun biex tiffaċċja l-kriżi, li minnhom 1.8 triljun huma għall-irkupru. Irridu mhux biss nirkupraw, iżda nbiddlu l-ekonomiji tagħna. Irridu nagħmluhom validi għall-futur. Għall-benesseri taċ-ċittadini tagħna. Jiena nara żewġ tranżizzjonijiet ewlenin: Ekoloġika u Diġitali. Neħtieġu: nipproteġu l-pjaneta tagħna, inrawmu forom ġodda ta' tkabbir u impjiegi, u nsaħħu r-reżiljenza fit-tul tagħna. Ippermettuli niffoka fuq iż-żewġ kwistjonijiet fejn il-kooperazzjoni mal-ASEAN hija kruċjali. Dwar id-Diġitali. Il-kriżi tal-Covid uriet kemm huwa importanti d-Diġitali. Iżda hemm diversi sfidi: l-aċċess għat-teknoloġiji; ir-regolamentazzjoni; il-governanza tad-data; id-diżinformazzjoni; is-sigurtà tal-komunikazzjonijiet. U jenħtieġ li niżguraw li ħadd ma jitħalla jibqa' lura. Dwar dawk il-kwistjonijiet jenħtieġ li nikkooperaw. Jenħtieġ li nitgħallmu minn xulxin u niskambjaw l-aħjar prattiki. Ninsab konvint li l-UE u l-ASEAN huma eżempju tajjeb ta' din il-kooperazzjoni. Ippermettuli biss insemmi l-appoġġ tagħna għall-Pjan Direttur dwar il-Konnettività tal-ASEAN 2025. U rridu nkomplu naħdmu flimkien lejn ċiberspazju miftuħ, sikur, sigur u reżiljenti li jappoġġa l-ekonomija diġitali. Il-ministri tagħna ser ikomplu jaħdmu fuq din il-kwistjoni importanti x-xahar id-dieħel u ser jiddiskutu l-passi li jmiss fir-rigward tal-konnettività. Dwar it-tibdil fil-klima, il-kooperazzjoni internazzjonali għandha tkun fil-qalba tal-isforzi globali tagħna. L-UE u l-Asja wrew biċ-ċar il-kapaċità ta' tmexxija. Is-sena li għaddiet, l-UE impenjat ruħha li tilħaq il-mira ambizzjuża tan-newtralità klimatika sal-2050. Ix-xahar li għadda, il-Ġappun u r-Repubblika tal-Korea ngħaqdu mal-istess għan. U ċ-Ċina stabbiliet l-2060 bħala l-mira tagħha għan-newtralità karbonika. Ejjew nittamaw li fix-xhur li ġejjin l-Istati Uniti jingħaqdu magħna f'dan l-isforz globali. L-Unjoni Ewropea ser tiddedika terz tal-pakkett ta' rkupru tagħha għat-tranżizzjoni ekoloġika. Huwa investiment enormi ta' aktar minn € 500 biljun. Għaldaqstant jeżistu opportunitajiet għad-dinja tan-negozju! Din it-trasformazzjoni ekoloġika mhux biss ser tipproteġi l-pjaneta tagħna. Din ser tixpruna l-ekonomiji tagħna, tagħti spinta lit-tkabbir, u toħloq impjiegi u negozji ġodda. Il-kooperazzjoni tagħna hija kruċjali u aħna lesti naħdmu flimkien. Ser nipprovdu mill-inqas nofs il-€ 1.2 biljun tal-Faċilità l-ġdida ta' Finanzjament Ekoloġiku tal-ASEAN. U naħdmu flimkien lejn Patt Ekoloġiku bejn l-UE u l-ASEAN, billi ningħaqdu fl-isforzi tagħna dwar l-enerġija rinnovabbli, il-bijodiversità u l-klima. Sħab Internazzjonali Il-COVID-19 laqtet ħażin lill-ekonomiji globali. Intom fil-komunità tan-negozju kontu xhieda ta' dan b'mod dirett, fl-impjiegi, fin-negozji, fil-produttività. Issa ippermettuli ngħid kelma dwar il-kooperazzjoni ekonomika tagħna. Flimkien, aħna nirrappreżentaw kważi nofs il-kummerċ kollu tal-merkanzija fid-dinja. Għandna responsabbiltà kondiviża fl-irkupru globali. Irkupru bbażat fuq prinċipji u valuri kondiviżi. Dwar swieq miftuħa, kummerċ liberu u ġust, kondizzjonijiet ekwivalenti ta' kompetizzjoni u ċertezza legali. L-Ewropa trid issaħħaħ l-awtonomija strateġika tagħha filwaqt li tibqa' miftuħa għall-kummerċ internazzjonali. X'irridu nfissru b'dan? L-awtonomija strateġika tirrigwardja r-reżiljenza, it-tħejjija u l-antiċipazzjoni. Il-COVID-19 kixfet vulnerabbiltajiet fil-ktajjen tal-provvista globali. Jenħtieġ li niżguraw li dawn il-ktajjen tal-provvista jibqgħu miftuħa. Jenħtieġ ukoll li nagħmlu l-ktajjen tal-provvista kritiċi aktar siguri, aktar reżiljenti u aktar diversifikati. L-awtonomija strateġika mhijiex dwar il-protezzjoniżmu. L-UE hija attur globali b'saħħtu b'relazzjonijiet b'saħħithom ma' sħab madwar id-dinja: l-Istati Uniti, iċ-Ċina, l-Afrika. Għandna sħubijiet b'saħħithom mal-Asja u rridu nsaħħuhom. Il-ftehimiet kummerċjali tagħna tal-UE mal-Ġappun, il-Korea, il-Vjetnam u Singapore taw spinta importanti lill-kummerċ komuni tagħna. Dawn ser jgħinu biex jixprunaw l-irkupru tagħna. U qed ninnegozjaw aktar ftehimiet kummerċjali madwar l-Asja u l-Paċifiku, minn New Zealand u l-Awstralja sal-Indoneżja. L-ambizzjoni tagħna hija li fl-aħħar mill-aħħar jinkiseb Ftehim ta' Kummerċ Ħieles bejn l-UE u l-ASEAN. Il-kooperazzjoni ekonomika tal-UE mal-ASEAN għadha robusta. B'€ 14-il biljun, aħna konna l-akbar investitur barrani fl-ASEAN f'dawn l-aħħar snin. U l-UE tibqa' s-sors tal-akbar stokk ta' Investiment Dirett Barrani fir-reġjun. Din is-sena rridu wkoll nikkonkludu Ftehim dwar it-Trasport bl-Ajru. Dan ser jagħmel l-ivvjaġġar aktar faċli u sikur, u ser jgħin fl-irkupru ta' wara l-COVID. Multilateraliżmu Fl-aħħar nett, nistgħu nilħqu dawk l-objettivi biss meta naqblu dwar ir-regoli u nirrispettawhom. Din hija r-raġuni għalfejn il-multilateriżmu huwa kruċjali. Il-kooperazzjoni internazzjonali hija l-aktar mod effettiv biex jiġu salvati l-ħajjiet, mit-theddida tal-COVID sat-theddida tat-tibdil fil-klima. Dan ifisser li nsaħħu n-Nazzjonijiet Uniti. Dan ifisser li l-Organizzazzjoni Dinjija tal-Kummerċ issir organizzazzjoni effettiva. Dan ifisser appoġġ għall-Organizzazzjoni Dinjija tas-Saħħa. Jenħtieġ li nsaħħu l-ordni internazzjonali bbażat fuq ir-regoli u r-rispett għad-dritt internazzjonali, mill-Ukrajna u l-Lvant tal-Mediterran sal-Baħar taċ-Ċina tan-Nofsinhar. L-ekonomiji u s-soċjetajiet tagħna tant huma interkonnessi li s-sigurtà Asjatika hija s-sigurtà Ewropea. Ninsabu lesti biex inwettqu r-rwol tagħna. Is-sħubija tagħna mal-ASEAN tinsab fil-qalba tal-politika tagħna fl-Asja. ASEAN b'saħħitha hija preċiżament fl-interess tal-UE. Din tipprovdi stabbiltà għar-reġjun, u tixpruna l-prosperità għaċ-ċittadini tiegħu. ASEAN b'saħħitha hija sieħba tal-istess fehma tagħna fir-rigward tal-multilateraliżmu. Irridu nkomplu ntejbu s-sħubija tagħna u nagħmluha tassew strateġika. F'dawn iż-żminijiet ta' inċertezza globali, l-impenn komuni tagħna għal ordni multilaterali bbażat fuq ir-regoli, ibbażat fuq id-djalogu u l-fehim reċiproku, huwa aktar rilevanti u aktar kruċjali minn qatt qabel. L-UE u l-ASEAN jikkondividu għadd dejjem jikber ta' interessi reċiproċi u għanijiet internazzjonali. Għamilna passi pożittivi fir-relazzjoni tagħna. U ninsab fiduċjuż li ser nibnu aġenda ambizzjuża, nippromwovu rabtiet aktar mill-qrib, u napprofondixxu saħansitra aktar ir-relazzjoni tagħna. Grazzi.